b'\n_START_ARTICLE_\nIvanka Ribi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nIvanka Ribi\xc4\x8d (Iva) rojena Ro\xc5\xbemanc, ki se je rodila v \xc5\xa0entvidu pri Ljubljani o\xc4\x8detu Jo\xc5\xbeefu Ro\xc5\xbemancu, kmetovalcu, kasnej\xc5\xa1emu upravniku Milarne na Tr\xc5\xbea\xc5\xa1ki cesti v Ljubljani, je v letih 1901\xe2\x88\x921908 obiskovala osnovno \xc5\xa1olo v ur\xc5\xa1ulinskem samostanu v Ljubljani in kasneje tudi zasebni trgovski te\xc4\x8daj (Weinlich). Poro\xc4\x8dila se je leta 1919 in ohranila mo\xc5\xbeev priimek tudi po sodni lo\xc4\x8ditvi 1937. \xc5\xbde zgodaj je uveljavila svoj pevski talent kot zborovska pevka in nastopala v zboru ljubljanske Opere (1918\xe2\x80\x931922), hkrati se je u\xc4\x8dila solisti\xc4\x8dnega petja v \xc5\xa1oli Glasbene matice v Ljubljani (1919\xe2\x80\x931921). Svoj prvi ve\xc4\x8dji gledali\xc5\xa1ki uspeh je dosegla z vlogo Micaele (Carmen) v ljubljanski Operi 14. aprila 1925. S tem se je vklju\xc4\x8dila v generacijo, ki je v \xc4\x8dasu, ko je na osrednjem slovenskem odru prevladovalo petje tujih pevcev v tujih jezikih, pomagala ustvarjati slovensko opero. V ljubljanski Operi je bila anga\xc5\xbeirana kot solistka 1924\xe2\x80\x931946. Potem je bila preme\xc5\xa1\xc4\x8dena v Maribor, kjer je bila \xc4\x8dlanica SNG Maribor od 1946 do upokojitve 1950. V vseh teh dolgih letih uspe\xc5\xa1nega pevskega in igralskega umetni\xc5\xa1kega dela je na\xc5\xa1tudirala okoli 60 vlog. V dolgi karieri je pela skoraj ves lirski in deloma tudi koloraturni sopranski repertoar. Med njimi so bile zanjo prvotno zna\xc4\x8dilne poleg Micaele \xc5\xa1e Barbka (Figarova svatba), Carjevi\xc4\x8d (Boris Godunov), Jano (Jenufa), Nedda (Pagliacci), Lauretta (Gianni Schicchi), Eleonora (Zvedave \xc5\xbeenske), pozneje pa Gilda (Rigoletto), Violetta (Traviata), Leonora (Trubadur), Margareta (Faust), Rusalka (A. Dvo\xc5\x99ak), Madame Butterfly (G. Puccini), Mimi (Boh\xc3\xaame) itd. Poleg tega je ve\xc4\x8dkrat pela tudi na raznih koncertih. Petindvajsetletnico svojega solisti\xc4\x8dnega pevskega in igralskega umetni\xc5\xa1kega dela je praznovala 24. aprila 1948 v Operi SNG v Ljubljani kot Violetta (Traviata) in 27. junija istega leta v SNG v Mariboru kot Mimi (Boh\xc3\xaame). Od upokojitve dalje se je posve\xc4\x8dala vzgoji mladih pevcev v Mariboru.'